Burjassot celebra la festivitat de la seua patrona, la Mare de Déu de la Cabeza i de Sant Miquel
2025-07-24

Amb la tardor estrenada i amb els últims compassos de setembre, el municipi de Burjassot es prepara, com cada any, per a celebrar dues festivitats que sempre van agafades de la mà en el calendari i en el sentir de la ciutadania: la festa de l’Arcàngel Sant Miquel, el dia 29 i l’endemà, el 30 de setembre, la festivitat en honor a la patrona de la localitat, la Mare de Déu de la Cabeza.

Finalitzada la Novena en honor a la patrona de Burjassot, que va començar el 20 de setembre, l’endemà de la tradicional Baixada de la imatge de la Mare de Déu des de l’Ermita dels patrons fins a la l’Esglèsia Parroquial de Sant Miquel, el dimecres 29 de setembre se celebrarà la festa de l’Arcàngel Sant Miquel, titular de la parròquia on, a les 20h se celebrarà una missa major en el seu honor. Finalitzada la mateixa, la imatge de Sant Miquel Arcàngel eixirà en processó acompanyat de la seua clavaria, al capdavant de la qual està Juan Carlos Crespo Camps, i de la resta de clavaries, confraries i germanors de la localitat. La processó es realitzarà per l’itinerari de costum, amb limitació d’aforament.

El dijous 30 de setembre, festa local, Burjassot celebrarà la festivitat de la seua patrona Mare de Déu de la Cabeza. La jornada començarà amb una Missa Major en el seu honor que tindrà lloc, a les 12h, en la parròquia de Sant Miquel. A la vesprada, a les 20h, la imatge de la patrona eixirà en processó des de la parròquia fins a l’Ermita dels patrons. La imatge de la Mare de Déu processionarà acompanyada dels representants de totes les clavaries, confraries i germanors de la localitat i, en fer la seua entrada en l’Ermita, es dispararà un ram de focs artificials. Més tard, a les 23h, se celebrarà la tradicional Rodà i Pujà de Sant Roque fins a l’Ermita.